Spoštovane kolegice poslanke in kolegi poslanci, gospe in gospodje! Pričenjam nadaljevanje 9. izredne seje državnega zbora Republike Slovenije. Obveščen sem, da so zadržani in se današnje seje ne morejo udeležiti naslednji poslanci: Anton Anderlič, Samo Bevk, Geza Džuban, Zmago Jelinčič Plemeniti, Aurelio Juri od 15.00 ure dalje, Franc Kangler, Drago Koren, mag. Janez Kramberger, Kristijan Janc od 16.00 ure dalje, Dušan Kumer, Alojz Posedel, mag. Borut Sajovic, Vili Trofenik in Janko Veber. Želite proceduralno vprašanje? Prosim, mag. Rop.
Ja, gospod podpredsednik. V poslanski skupini LDS predlagamo, da se seja državnega zbora prekine, zato da bi predsednik državnega zbora na naš predlog sklical kolegij državnega zbora. Menimo, da je po tem, kar se je dogajalo v državnem zboru, nastala takšna situacija, da je nujno potreben sestanek kolegija, da je nujno potreben razgovor in tudi odločitve o tem, kako bo državni zbor nadaljeval svojo sejo. Torej predlagam prekinitev seje in sklic kolegija predsednika državnega zbora.
V redu. Mislim, da lahko prekinem sejo državnega zbora. Prosim morda še gospoda predsednika za njegovo mnenje.
Mislim, da je treba v skladu s poslovnikom dati predlog na glasovanje. Mislim pa, da ni treba zaradi tega prekinjati seje. Kolegij bo na zahtevo oziroma na predlog LDS vseeno sklican.
Gospod mag. Rop, ste zadovoljni z odgovorom, da bo kolegij sklican in da ne bi prekinjali seje?
Gospod podpredsednik, predlagal sem, da pred nadaljevanjem skličemo sejo kolegija.
Glede na zahtevo poslanca mag. Ropa bom dal ta predlog na glasovanje oziroma v odločanje. Odločali bomo o tem, da se seja prekine in da se v tem času zbere kolegij predsednika državnega zbora. Glasujemo. Ugotavljam, da je bilo navzočih 63 [[?]] poslancev. Za je glasovalo 18, proti 43. [[Za je glasovalo 18.]] [[Proti 43.]] Predlog mag. Ropa ni sprejet. Prehajamo na PREKINJENO 1. TOČKO DNEVNEGA REDA - TO JE NA PREDLOG REBALANSA PRORAČUNA REPUBLIKE SLOVENIJE ZA LETO 2005. Zbor je na včerajšnjem začetku izredne seje opravil uvodni predstavitvi ministra za finance in predstavnika matičnega delovnega telesa ter stališč poslanskih skupin. Zato nadaljujemo z razpravo o posameznih delih predlog rebalansa državnega proračuna. Naj vas opomnim, kot posamezni del je šteti, prvič splošni del predloga rebalansa proračuna, drugič, posebni del predloga rebalansa proračuna in tretjič, načrt razvojnih programov. Prosim, želite proceduralno? Prosim.
Spoštovani, tukaj imam pobudo, podpisano s strani več poslancev, ki se nanaša na sklic ponedeljkovea nadaljevanja izredne seje. In se nasprotuje temu sklicu iz enostavnega razloga, kajti ponedeljki, razen tistega, ko je sklicana redna seja državnega zbora, so rezervirani za delo v poslanskih pisarnah in druge aktivnosti poslancev na terenu oziroma volilnih okoljih, iz katerih smo bili izvoljeni. Zaradi tega pričakujemo, da boste upoštevali institut poslanske pisarne in delo na terenu in nadaljevanje 9. izredne seje preložili na torek, kakor tudi v prihodnje nesklicevali sej državnega zbora ob ponedeljkih, razen tistih, ki so v koledarju dela državnega zbora za to predvideni. Torej, ostro nasprotujemo temu sklicu in pričakujemo, da se upošteva koledar dela državnega zbora.
Kot sem razumel, ste govorili v imenu poslanske skupine LDS, ki nasprotuje temu, da bi bilo zasedanje seje državnega zbora v ponedeljek, ker je ponedeljek rezerviran za poslansko delo na terenu. Prosim.
Torej v imenu skupine poslanskega kluba LDS, podpisniki so tudi poslanci drugih političnih skupin.
O tem vašem predlogu, če dovolite, bi razpravljali nekoliko kasneje ali se odločili nekoliko kasneje, bi bil pa za to, da nadaljujemo to sejo. Vsekakor pa vaš predlog bo upoštevan in bo ta predlog bo tudi obravnavan, pa če ne drugače, verjetno tudi na kolegiju predsednika državnega zbora. Vendar mi dovolite, da nadaljujem izredno sejo. Prosim. Proceduralno.
Proceduralno pojasnilo. Ali sem prav razumel vaše obvestilo, danes bo tekla samo razprava, ne pa določanje, ali pa bomo odločali po posameznih sklopih?
Danes bo tekla razprava o posameznih delih predloga rebalansa državnega proračuna, in sicer po treh točkah. Po vsaki končani točki v razpravi vsake konceptualne točke, kot sem jih prebral, prva je splošni del predloga rebalansa proračuna, pride do odločanja. Je razumljivo? Hvala. Prosim, gospod Cvikl. Izvolite. Proceduralno?
Ja. Gospod predsednik, to, kar je povedal naš poslanec, gospod dr. Slavinec, je seveda nekaj, kar ste povedali, da boste dali, da o tem bo odločal kolegij predsednika državnega zbora in da bomo o tem obveščeni. Danes je petek popoldne, poslanci se morajo odločati, ali obvestijo in odpovedo poslanske pisarne ali tega ne naredijo. To je prva moja pripomba. Druga pripomb je povezana s tem, da ste se pa odločili, da boste odločali po razpravi o posameznih delih proračuna, mi prosim pojasnite, kako bomo danes razpravljali o splošnem delu proračuna in odločali o tem, preden bo predsednik vlade predstavil predlog rebalansa proračuna. Kako bomo brez razprave predsednika vlade odločili o najbolj pomembnem vprašanju pri proračunu, koliko bo prihodkov, koliko bo odhodkov in kakšen bo primanjkljaj, ker vi pravzaprav pravite, da bomo sedaj razpravljali o splošnem delu proračuna in o tem odločili. Za ponedeljek je pa, ker je predsednik vlade danes in jutri v Bruslju na zasedanju Evropskega sveta, citiram gospoda Cukjatija, "bi njegovo predstavitev uvrstili na ponedeljek ob 10. uri, ko bo nadaljevali z obravnavo rebalansa". To dvoje skupaj ne gre. Ne moremo imeti danes odločanja o posameznih delih proračuna prej, preden ne slišimo uvodne predstavitve predsednika vlade, še posebej zato, ker to, kar se je dogajalo včeraj in danes v Bruslju - in škoda, da nekaterih tudi poslancev vladajoče koalicije tam ni bilo - v evropskem parlamentu, na Evropskem svetu, ima pomemben vpliv na to, o čemer naj bi že danes tukaj kar odločili. Tako prosim, gospod podpredsednik, jaz predlagam, da gospod predsednik državnega zbora zaradi dveh razlogov, prvi razlog je to, kar je bilo povedano - žalitve v državnem zboru; drugi razlog je zahteva skupine poslancev, da se upošteva red v državnem zboru. Tretja, če hočete, je pa to, na kakšen način bomo odločali v državnem zboru o rebalansu brez predsednika vlade. Hvala lepa.
Hvala lepa, gospod Cvikl. Sedaj, dvoje stvari ste postavili, dve vprašanji. Vam, nisem dal besede. Dve stvari sem dojel. In sicer prvo, državni zbor ne more odločati o tistem, kar ste povedali, ali bo seja v ponedeljek ali ne, o tem bo odločal kolegij predsednika državnega zbora in podal svoje stališče oziroma vam podal odgovor. Državni zbor o tem ne more odločati. To je glede prvega vprašanja. Glede drugega vprašanja bi povedal sam, kolikor razumem, takole - pa verjetno nisem tak strokovnjak kot vi, ne pravni ne finančni, vendar bi vseeno povedal naslednje. Stališča poslanskih skupin o rebalansu so bila podana; to je prvo. Drugič, bilo je točno rečeno, da predsednik vlade ne more biti prisoten na seji državnega zbora, ker je zaseden; to je drugo. To se pravi, smo kljub temu nadaljevali izredno sejo državnega zbora o rebalansu in do sedaj ni bilo nobenih pripomb. Zato sem se kot tisti, ki zdaj vodi to sejo, znašel v situaciji - bom povedal do konca -, ko bi vam na koncu tudi to rad povedal, da vse, kar je zapisano, je zapisano tudi v materialu. To je na kratko vse, kar vam lahko povem. Izvolite, prosim.
Glejte, gospod podpredsednik, jaz razumem, da je za vas zadeva zapletena. Tudi jaz nisem pravni strokovnjak, ampak poslovnik o tem zelo jasno govori. Problem, da uvodno predstavitev pred odločanjem dasta predsednik vlade in minister za finance - z vami govorim, gospod podpredsednik. Poglejte, problem je naslednji. Problem je v tem, da je gospod Miran Potrč vprašal, ali bomo danes odločali o splošnem delu proračuna. In vi ste rekli, da bomo odločali o splošnem delu proračuna. Splošni del proračuna je ključni del proračuna in reči, da bo prišel predsednik vlade se pogovarjat o tem, da bomo za 33 milijonov dali več denarja na cestno infrastrukturo, ni ravno tisto, za kar potrebujemo predsednika vlade. Predsednika vlade potrebujemo zato, da pove temu državnemu zboru, ali je proračun v svoji celoti vsebinsko ustrezen in na podlagi tega lahko poslanci vladajoče koalicije odločite o tem. Če je pa to bilo dogovorjeno na Gregorčičevi, v času tako imenovane razprave vladajoče koalicije, pa to povejte. Vendar proceduralno bi moral predsednik vlade že včeraj, če ne, pa vsaj pred odločanjem, predstaviti, kaj on meni o proračunu.
Prvič, ko sem to prebral, sem prebral o tem, da ne govorimo o rebalansu proračuna in sprejemanju rebalansa proračuna, ampak o predlogu. To besedico smo morda pozabili, da gre za splošni del predloga rebalansa proračuna. Vse številke so zapisane. Govorim po svojem razumu, ne da bi se o tem s komerkoli pogovarjal ali da bi mi morda kdo rekel, kaj moram reči. Zato smatram, da so vse številke v materialu tudi napisane in jih verjetno tudi predsednik ne more spreminjati. Zato menim, da je bilo pravilno vprašanje, kdaj se bo odločalo, in sicer v treh točkah po končani razpravi. Mislim, da bo razprava tudi pokazala ali je prav, da razpravljamo in o tem odločamo, ali ne. To je to kar vam lahko odgovorim. Menim, da ste zadovoljen z odgovorom, zato prehajamo [[...]]Proceduralno.
Podpredsednik, nikakor nisem zadovoljen z odgovorom. Mi bomo predlagali, da ko bomo zaključili razpravo v splošnem delu, da jo prekinete, da počakamo predsednika vlade, da pri tem upoštevate, da je ponedeljek rezerviran za delo v poslanskih skupinah, da bo zato sklican kolegij in potem, ko bo uspel predsednik vlade priti, bomo njega poslušali, upam lahko njega tudi kaj vprašali, potem pa odločali o splošnem delu proračuna. To bi bil korekten predlog strokovnih služb.
Hvala lepa. S tem se strinjam in lahko nadaljujemo tudi delo. Prehajamo na obravnavo splošnega dela predloga rebalansa proračuna. Kdo želi besedo? Gospod mag. Cvikl, imate besedo.
Jaz imam samo eno vprašanje predsedniku vlade. Kako današnje razprave in včerajšnja razprava na Evropskem svetu vplivajo na ocene predsednika vlade glede predloga splošnega dela proračuna? Želel bi odgovor od predsednika vlade. Drugih vprašanj nimamo. Zato bi predlagal, da prekinete splošno razpravo, prekinete točko dnevnega reda in ko bo predsednik to predstavil in odgovoril, in mislim, da obstajajo pogoji za odločanje.
Kot sem slišal, je vprašanje namenjeno predsedniku vlade, ki ga tukaj ni. To je prvo. Drugo, kot vem, to so me obvestili, tudi v Bruslju še ni bila zaključena celotna zadeva, da bi lahko bil podan ta odgovor. In kot tretje, se pač strinjam z vašo zahtevo, vendar predlagam, da nadaljujemo z naslednjo točko, ki jo imamo na programu. Izvolite, gospod Školč.
Gospod podpredsednik, mogoče imamo srečo, da pač v tem trenutku vodite vi to zasedanje, da lahko kažemo na vse te stvari, ki so pripravljene na spodnjem robu sprejemljivosti. Gospod Cvikl je zastavil vprašanje, ki rabi odgovor. Zastavil ga je pravemu, tega ni tukaj. Mi razumemo, da ga ni tukaj, ne razumemo pa, da predsednik Cukjati vztraja, da se ta seja odvija brez tega, da bi državni zbor imel vse tiste relevantne nagovore in podatke za odločanje. Do sedaj se ni zgodilo, da bi katerikoli državni proračun ali popravek državnega proračuna sprejemali brez nagovora predsednika vlade. Svoj čas je bilo to še tako, da je bil tukaj tudi guverner banke. [[...]] [[Oglaševanje.]] [[...]]Prosim? Jaz se opravičujem, ker moram odgovarjati tudi tistim ljudem, ki niso do te meje potrpežljivi, da poslušajo do konca in dvignejo roko. Kakorkoli že, predlog naše poslanske skupine je bil, da tudi zaradi te nepripravljenosti seje predsednik, ki ima pooblastilo, skliče kolegij. Njemu poslovnik seveda daje možnost, da to skliče v sedmih dnevih. Ne razumem njegove togosti, da ne skliče seje v tem trenutku, ko bi pa ja lažje nadaljevali vse to naše delo, ampak bo to opravil, ko bo, bom rekel, prepad med nami še večji. Prepad ne bo zaradi tega, ker zagovarjamo različna stališča, prepad nastaja zaradi tega, ker nekdo zlorablja državni zbor za to, da sprejema odločitve, ne da bi bile upoštevane vse predpostavke za te odločitve. To so pa zelo hude stvari. Zato ne vidim možnosti, da mi v tem trenutku nadaljujemo z naslednjim razdelkom, ker bomo potem prišli, podpredsednik, v nasprotje z dvemi zadevami; eno je s tistim, kar ste vi prej rekli, da drži, to je bilo, da bomo pač opravili razpravo o splošnem delu in potem sejo prekinili. To je bil namreč predlog gospoda Cvikla. Če boste zdaj pač moral "požreti" svojo besedo, pomeni, da bomo nadaljevali z drugim, tretjim in ne vem katerim razdelkom. Poslovnik nam pa kasneje ne bo omogočil, da se vrnemo nazaj. Zato se mi zdi, da je le potrebno zajeti sapo, prekiniti to sejo, pogledati, kdaj jo lahko nadaljujemo na način, da ne bo sence dvoma nad našim delom. Samo zato sem se oglasil. Prosim, kaj pravite? Gospod Pojbič, povejte, kaj vas zanima, vam bom takoj pojasnil [[...]]
[[...]]lepo prosil, gospod Školč, dokončajte svoje. Prosim.
Hočem, da bi delo državnega zbora teklo tako, da ne bo sence nad temi procedurami, ki niso tako zahtevne, da jih ne bi bilo mogoče spoštovati. Zato mislim, da je tudi vsled tega, kar ste prej rekli, da boste po prvem razdelku prekinili in da počakamo nastop predsednika vlade, da boste besedo držali in zdaj to prekinili. Imamo pač mogoče srečo ali nesrečo, da razprave o prvem razdelku več kot v enem vprašanju ni bilo.
Hvala lepa. Takole bi še odgovoril. Res je, da so ponedeljki rezervirani za dela poslancev na terenu. Vendar pa sam menim, osebno, da kadar je na programu taka tematika in izredna seja državnega zbora, ki razpravlja o rebalansu proračuna, da bi verjetno to bilo pravilno, da se tudi v ponedeljek za to izrabi, čeprav se s tistimi, ki o tem govorijo, zelo zelo strinjam, da ponedeljek bi moral biti rezerviran, kadar ni kaj takega. Rebalans proračuna je pa enkrat na leto. To je prva zadeva. Druga zadeva je ta, da je bilo že več kot dve uri razprave o tematiki, katero bi danes radi nadaljevali - ni bilo nobenih protestov včeraj. Izredna seja je tekla naprej. Zato, če gospod predsednik državnega zbora ne bo sklical posvetovanja kolegija državnega zbora, bom pač moral nadaljevati sejo naprej. Izvolite, gospod predsednik.
Rad bi omenil, da pri načrtovanju dela seveda nas vodijo morda drugi motivi kot nekatere poslanske skupine tukaj, in sicer v smislu državotvornosti in potrebnosti, da se pravočasno sprejme tudi rebalans. Včeraj je bilo jasno rečeno, ko smo začeli izredno sejo, da jo začenjamo včeraj, in sicer, da izkoristimo možnost in prosti čas, ki nam je bil na razpolago včeraj dve uri, danes tudi vsaj dve uri in bi s tem prihranili oziroma bi se obvarovali nočnega dela, ki nas sicer čaka v ponedeljek. Jaz vam ponovno povem, če ne bomo danes vsaj dve ure razprave izčrpali, potem bomo v ponedeljek najmanj do desetih zvečer ali enajstih delali. Če se državni zbor s tem strinja, seveda lahko prekinemo sejo in jo nadaljujemo v ponedeljek ob 10. uri. Zagotovo pa bo v ponedeljek ob 10. uri se nadaljevalo, kajti izredna seja se lahko skliče kadarkoli, ne glede na eventualne poslanske pisarne po terenu. In morda bi bilo dobro, če daste na glasovanje predlog, da nadaljujemo z razpravo sedaj in seveda lahko tudi brez glasovanja o prvem sklopu. Menim, da je ta pobuda dobra, in se lahko zahteva, da predhodno slišimo mnenje mandatarja oziroma mnenje premiera, predno preidemo na glasovanje v prvem sklopu, da bi pa lahko obravnavali drugi sklop, kot je tudi že gospod Cvikl rekel, da pri tem pa ni potrebna neposredna navzočnost premiera. Predlagam, da daste na glasovanje, da prekinemo obravnavo prvega sklopa, ker očitno ni razprave, ki bi bila sedaj zanimiva brez premiera, in preidemo na razpravo in na obravnavo amandmajev o drugem sklopu. To je ta predlog, potem pa lahko da kdo še en predlog, in sicer, da kratko malo prekinemo sejo in jo nadaljujemo v ponedeljek ob 10. uri, seveda zavedajoč se teh posledic. Mislim pa, da ne bi bil noben problem ali tragedija, če rebalansa enkrat ne bi obravnavali do desetih zvečer ali enajstih. S tem nas tudi ne bi bilo konec.
Hvala lepa, gospod predsednik. Gospod Cvikl, prosim, proceduralno?
Gospod podpredsednik, ja, poglejte, mi izhajamo iz [[...]]
Oprostite, moram vas prekiniti. Podan je bil predlog predsednika in ga moram dati na glasovanje. [[Medsebojni pogovor.]] Če ni nihče proti, bi nadaljevali z drugim in tretjim sklopom, torej s o posebnim delom predloga rebalansa proračuna in z načrtom razvojnih programov. Ne bi obravnavali kot ste nekateri sami menili, splošnega dela predloga rebalansa proračuna, ampak samo drugi in tretji sklop. Prosim.
Hvala, gospod podpredsednik. V proceduralnem predlogu bi poskušal povzeti to, kar je predsednik, gospod Cukjati, rekel. Predlagal je, da [[...]] [[Oglašanje iz ozadja.]] Prosil bi kolegico Beblerjevo, če lahko povzamem, ker se tam oglaša. Predlagal je, da se prekine obravnava splošnega dela rebalansa proračuna in da danes, kot smo se pogovarjali, da naj bi delali do 17.00 ure, pričnemo z obravnavo posebnega dela rebalansa proračuna, se pravi, obravnavo posameznih amandmajev rebalansa proračuna. Mislim, da sem korektno povzel, in predlagam, gospod podpredsednik, da daste ta moj proceduralni predlog na glasovanje.
Gospod Bajc [[...]] [[Nemir v dvorani.]] Prosil bi za mir v dvorani! Gospod Bajc, to, kar ste povedali, sem jaz ravno pred vami povedal. Popolnoma jasno sem povedal, da to predlagam. Nisem dal na glasovanje, pač pa sem vprašal, če ima kdo kaj proti. In nihče ni imel nič proti. Zdaj ste ponovili ravno tisto, kar sem jaz rekel. Prekinjam sejo državnega zbora za pet minut. Nadaljevali jo bomo čez pet minut.
Spoštovane kolegice poslanke, kolegi poslanci, gospe in gospodje, vabljeni ministri in državni sekretarji. Obveščam vas, da prekinjam 9. izredno sejo državnega zbora Republike Slovenije, kajti ne bi bilo prav, da bi z delo nadaljevali in da bi prišlo do nesoglasij in upoštevajoč vse, kar je bilo do sedaj povedanega, nadaljujemo s sejo v ponedeljek ob 10. uri dopoldne. Hvala lepa.